b'\n_START_ARTICLE_\nOnnelin ja Annelin talvi (kirja)\n_START_SECTION_\nJuoni\n_START_PARAGRAPH_\nParhaat yst\xc3\xa4vykset Onneli ja Anneli asuvat kahdestaan omassa talossaan. Yhten\xc3\xa4 iltana tyt\xc3\xb6t valmistelevat pihaansa tulevaan talveen, ja silloin pihatielle ajaa pikkuruinen auto. Autosta nousee ulos herra Vaaksanheimo, joka on perheens\xc3\xa4 kanssa joutunut kodittomaksi. He etsiv\xc3\xa4t rouva Ruusupuuta, joka rakennuttaa asuntoja sellaisille, joiden on vaikea l\xc3\xb6yt\xc3\xa4\xc3\xa4 sopivaa kotia. Onneli ja Annelikin ovat ostaneet talonsa rouva Ruusupuulta, mutta hek\xc3\xa4\xc3\xa4n eiv\xc3\xa4t tied\xc3\xa4 t\xc3\xa4m\xc3\xa4n senhetkist\xc3\xa4 osoitetta. Naapurissa asuvat rouva Ruusupuun serkut Tingelstiina ja Tangelstiina, mutta heill\xc3\xa4k\xc3\xa4\xc3\xa4n ei ole tietoa rouvan olinpaikasta._NEWLINE_Onneli ja Anneli ehdottavat, ett\xc3\xa4 Vaaksanheimon perhe, johon kuuluvat herran lis\xc3\xa4ksi rouva Vaaksanheimo, iso\xc3\xa4iti, lapset Putti ja Lilli sek\xc3\xa4 pikkuinen vauva, voisivat j\xc3\xa4\xc3\xa4d\xc3\xa4 heid\xc3\xa4n luokseen asumaan. Rouva Ruusupuulla on tapana l\xc3\xa4hett\xc3\xa4\xc3\xa4 joulukortti, ja h\xc3\xa4n saattaisi kertoa siin\xc3\xa4 osoitteensa. Perhe saa tilap\xc3\xa4isen kodin Onnelin ja Annelin leikkihuoneessa olevasta nukketalosta, joka on t\xc3\xa4lle erityislaatuiselle perheelle juuri sopivan kokoinen. Vaaksanheimojen huolet eiv\xc3\xa4t kuitenkaan lopu t\xc3\xa4h\xc3\xa4n, sill\xc3\xa4 joku ilmeisesti seuraa heit\xc3\xa4. Vaaksanheimot yritt\xc3\xa4v\xc3\xa4t pysytell\xc3\xa4 piilossa ja n\xc3\xa4ytt\xc3\xa4ytyv\xc3\xa4t vain harvoille isoille ihmisille, koska jotkut haluavat vain tuijottaa erilaisia ja pahimmassa tapauksessa asettaa heid\xc3\xa4t n\xc3\xa4ytteille ansaitakseen rahaa. Er\xc3\xa4\xc3\xa4n\xc3\xa4 talvi-iltana Onnelin ja Annelin ovikello soi yll\xc3\xa4tt\xc3\xa4en. Ovella on Annelin \xc3\xa4idin entinen taloudenhoitaja Adele. T\xc3\xa4m\xc3\xa4 ei ole koskaan pit\xc3\xa4nyt Annelista, joten mit\xc3\xa4\xc3\xa4n hyvi\xc3\xa4 aikeita h\xc3\xa4nen saapumiseensa ei voi liitty\xc3\xa4.'